Ишекеев. Н

*педагогика илимдеринин доктору, профессор,*

*КР билим берщщ министиринин орун басары*

**УЛУУЛУКТУ КЁРЁ БИЛГЕН УСТАТ**

*Макалада көп кырдуу өнөр ээси, агайым Үсөнбек Асаналиевдин чыгармачы-лык жолуна кыскача экскурс жасалат.*

Адам баласы – тетиксиз сандык, сыртынан сынчы жаңылат. Өмүр тамсил шекилдүү – узундугуна карабай, мазмунуна карай билинет эмеспи. Анын сыңары, Үсөнбек агайдын өмүрүнүн, чыгармачылыгынын нарк-насили, илимий-педагогикалык табылгалары жөнүндө ийри олтуруп, түз кеңешели деген таризде шакирттеринин бири катары бул макаланы токудум. 50-жылдардын экинчи жарымында коомдук турмуш кадимкидей жанданып, кийинчерээк «алтымышынчылар» деген атакка конгон Расул Гамзатовдун, Евгений Евтушенконун, Андрей Вознесенскийдин, Чыңгыз Айтматовдун доору башталган экен. Дал ушул «жазгы баар» учурунда Үсөнбек агай студенттик турмушту башынан кечирип, андан кийин мектепте мугалим болуп иштеп, илимий ишке аралашуу тууралуу кыялга чөмүлгөн. Бирок өзү үчүн тар жол, тайгак кечүү болуп саналган илим чокусуна кантип жетүүнүн сырын билген эмес.

1959-жылы азыркы азыркы Улуттук академияда түркология сектору ачылат. Тагдыр ага мээримин төктүбү, айтор, дал ушул жылы, ушул сектордо Үсөнбек агай илимий ишке аралашууга болгон жалындуу каалоосун ишке ашырат. Элеттик мугалим үчүн бул абройлуу секторго келип орношуу Чыгыш менен Батыштын маданияты жана илими менен таанышуунун бирден-бир, мындайча айтканда, фантастикалык мүмкүндүгү болучу. Тагдырдын ооматы, келкели, удулу деген ушул. Мына ошентип, байыркы түрк жазма эстеликтеринин тилин үйрөнүү, жарыялоо боюнча илимий иштерге аралашып баштайт. Сектордун илимий кызматкери К.Ашыралиев, К.Сейдак-матов, Ч.Жумагулов менен бирге Тува, Алтай аймагындагы жана Кыргызстандын чөлкөмүндөгү байыркы түрк жазма эстеликтеринин тилин үйрөнүүгө атайын илимий экспедицияларга барат. Натыйжада, ташка жазылган жаңы-жаңы эстеликтерди табышат. Алардын Талас өрөөнүнөн табылгандары – кыргыз тилинин тарыхындагы уникалдуу көрүнүш. Талас эстеликтери боюнча китепчелерди жарыялоого да өз үлүшүн кошот.

Агай сектордо иштеп жүрүп, 1967-жылы академик И.А.Батмановдун илимий жетекчилиги астында «Лобнор тилинин грамматикалык кыскача очерки» деген темада кандидаттык диссертациясын ийгиликтүү коргоп, топурагын тапкан дан сыңары, ийгиликке жетишкен. Кийинчерээк кыргыз тилинин байыркы тарыхына байланышы бар лобнор тилинин элементтери камтылганын илимий жактан ачып, түркология илимин байыткан.

Бир адам казган кудуктан миң адам суу ичет деген дегендей, бүгүнкү күндө тилчинин илимий эмгектерин түркологдор кең-кесири пайдаланууда. Окумуштуу «Орхон-Енисей жазуусуна машыгуу», «Талас-рун жазуу эстеликтери» аттуу ат көтөргүс эмгектеринде «Кыргызда революцияга чейин жазуу болгон эмес» деген түшүнүктү четке кагып, жазмабыздын V кылымдан башталарын белгилеген. Байыркы түрк жазма эстеликтери, орто кылымдагы Махмуд Кашгари, Жусуп Баласагындын көөнөргүс мурастары, ошондой эле, өзгөчө, кыргыз тилинин тазалыгы үчүн күйүп-жанып жазган макалаларындагы прагматикалык көз караштар кимди гана тамшандырбайт! «Орток тил» деген ооруга алгачкылардан болуп каршы туруп, агынан жарылып жазган макалаларынын аттары эле өзү айтып турбайбы: «Орток тил оңдурбайт», «Манастын тили – мазар», «Ой келди жазгыдай орфография оюнчук эмес», «Созулма үндүүлөрдү соёбузбу?», «Махмуд Кашгариге да баарлашар күн келээр?», «Ар тил – алтын казына», «Академик Б. Юнусалиев жана Манас» ж.б. атай кетсек болот. Макалаларында эмне деген керемет ойлордун, кубаттуу, элестүү, таасын сөздөрдүн дүйнөсү бар. Агай оюндагысын бою бир карыш, ою миң карыш кылып жазып, ашырбайт да, кемитпейт. Илимпоз кыргыз тилинин орчундуу проблемалары жөнүндө «Айың менен күнүңдүн ширөөсүнөн» бүткөн сындуу эки жүздөн ашык илимий баалуу эмгектери жана макалаларды жазгандыгын белгилей кетүү оң. Кыскасы, илимий эмгектери актуалдуу, илимий божомолдоолору конкреттүү жана негиздүү, илимий теориялык жаңылыктары айкын, концептуалдуу жана практика үчүн колдонмолуу касиетке ээ.

Албетте, эмгектен өткөн ырыс жок. Азыр байыркы жана орто кылымдагы мурастар мектептерде жогорку окуу жайларында окутула баштагандыктан, окумуштуунун эмгектеринин нарк-насили жылдыздай болуп жанып турат. Агай илимде ийне менен кудук казгандай арыбас мээнет кылып, анын кыл чокуларына илгиртпей чыгып, өжөр эмгек жана жөндөмдүүлүк гана адамды муратына жеткирээрин айкындай алды. Чымырканган эмгексиз таланттар да, илимий жеңиш да жаралбайт эмеспи. 1970-жылдан бери мамлекеттик университеттин кыргыз тил илими кафедрасына ага окутуучу, доцент жана профессор болуп түркология, түрк тилдеринин салыштырма грамматикасы, кыргыз тилинин тарыхы, кеп маданияты, кыргыз тилинин орфографиясы боюнча мыкты лекцияларды окуп, студенттерге терең жана кенен билим берип, билимдүү лектор, тажрыйбалуу мугалим зор болорун көрсөтүп келет. Кафедра башчысы катары жогорку окуу жайларында билим берүүнү уюштурууга жана өркүндөтүүгө көрүнүктүү салым кошту. «Жакшыдан башчы койсоң, элди түзөтөөр» дегендей, илимде, агартуу тармагындагы жооптуу кызматтарда жигердүү, абийирдүү, ыймандуу жана топуктуу иштеди. Айрыкча, студенттердин калканычы болууга, жаштардын көйгөйүн көкүрөгү менен сезип туюуга, алардын ишеничин көтөрүп, кызыкчылыктарын көздүн карегиндей сактоого дилгир. Педагог катары айкындыкты, айкөлдүктү, боорукердикти жана кайрымдуулукту пир тутат. Албетте, калыстыкты жаштар колдойт, устаты адил болбосо, убара болгон студенттер түйшүк тартаары белгилүү. Ошондуктан элибиз: «Алтын чыккан жер кадырлуу, калыс жүргөн эр кадырлуу»,- деп келишкен. Бул сөз агайга толук таандык.

Азыр кайрымдуулук, боорукерлик, жоомарттык жаштар үчүн күн сыяктуу зарыл болуп олтурат. Канткенде адам уулу Адам болорун аныктоо кыйын. Бекеринен, залкар акын, адамзаттын сыймыгы Асан кайгы: «Боорунда буту жок, жылан байкуш кантти экен? Куйругу жок, жалы жок, кулан байкуш кантти экен? Алдейлерге эне жок, асырарга ата жок, жетим байкуш кантти экен?» - деп толгонбосо керек. Чындыгында эле, Асан кайгынын турмуштук-философиялык көз карашынын негизин боорукерлик, жандуу, жансызды аео түзөт. Ошол тариздүү Үсөнбек агай да – ата-бабабыздан калган боорукерликтин туусун бийик көтөргөн профессорлордун бири. Боорукерлик үчүн жүрөгүн садага чапкандан кайра тартпайт. Агай – студенттердин арасында дили таза, алтындай асыл, күндөй күлүп жүргөн, көңүлү назик адам. Ар бир студентке ашкере сезимтал, кылдат мамиле кылып, алардын рухий-адептик деңгээлин оптимисттик планда баалаганга чебер адис. Ал студенттерге жарыктын, жылуулуктун жана мээримдин нурун ар дайым төгүп турат. Агайдын студенттерге тийгизген таасири күндүн планетага тийгизген жарыгы, илеби сындуу көрүнөт. Үсөнбек агайдын окуу процессиндеги педагогикалык иш стилин жалпылаштырып, гуманизмге каныккан жайдары педагог дээр элем. Менимче, тубаса акыл маданияты болбой туруп, мугалимде өйдөкүдөй парасаттуулуктун болушу мүмкүн эмес.

Агай мага илим менен көркөм өнөр алптарынын берген кайра жаралуу доорунун жаңырыгы сыяктуу сезилет. Дегеним, агай – акын, агай - котормочу, агай – комузчу. Анын «Ой-оомат», «Кеп-кербен», «Арзуу» деген ырлар жыйнактары оригиналдуулугу менен айырмаланып турат. Өзгөчө, автордун акылга канык, деңиздей болгон даанышман сапаттары таң калтырат. Адам мүнөзүнүн, адам тагдырынын өйдө-төмөнүн, ачуу-таттуусун ар тараптан талдоодон өткөрүп, өткөндүн сабактарын, бүгүнкү күндүн озуйпала-рын, эртеңкинин проблемаларын көркөм-эстетикалык планда жалпылаш-тырган поэтикалык корутундулары, дидактикалык бүтүмдөрү акылга жугумдуу, жүрөккө алымдуу.

Адамдын жан дүйнөсүндө ыйык сакталуучу эң бир ажайып табышмак – сүйүү табышмагы. Автор аны жүрөктөн, акыл-сезимден өткөрүп, илхам жетиишинче адамдарга жар салып, ошол табигый кереметтин аруулугуна, сулуулугуна өзү да суктанат. Ал – теңирдин белеги. Бөтөнчө, «Сөз–сөөлөт» аттуу китебинде ой-санаа, ата-эне, ага-тууган, жакшы-жаман, адал-арам, дүйнө-мансап, ден соолук, өмүр-өлүм жөнүндө жараткан ойлору, накыл кептери, учкул сөздөрү – кыргыз тилинин сөз байлыгына кошулган ири салым. Сөз дулдулу болуу ар кимдин бешенесине жазыла бербейт экен. Агай – котормо өнөрүнүн да чыгааны. Ал «Ак сөз арыбайт», «Чыгыш элдеринин макал-лакаптары», «Орус эл жомоктору», «Беларус эл жомоктору», «Хакас эл жомокторун» кыргызча сүйлөткөн. Ал – чебер комузчу. Ондогон күүлөрдүн автору. К.Орозовдун 110 жылдык юбилейине карата өткөрүлгөн республикалык конкурстун жеңүүчүсү. Комуз күүлөрү жазылган тасмасы Венгриядан жарык көргөн. Баса, агайдын тоодой бийик, көлдөй терең адамкерчилигине, бөлөктөрдүн улуулугун көрө билген, бийиктигин баалай билген айкөлдүгүнө кийинки жылдары Улуттук университетте байма-бай өтүп жаткан конференцияларда сүйлөгөн сөздөрүнөн, даярдаган баянда-маларынан улам күбө болуп келем.

Өнөр алды – кызыл тил демекчи, Үсөнбек агайдын сөзү муундан-муунга өтүп өмүр улайт. Агайдын тилчи, акын, котормочу катары кыргыз элинин рухий көркөм дүйнөсүндө, эстетикалык ааламында өз орду гана эмес, чоң сүрөтү бар деп айта алам.